Les DO s’uneixen davant els estralls de la calor sobre la vinya - Món Rural
Les DO s’uneixen davant els estralls de la calor sobre la vinya
Exigeixen un canvi en les assegurances i ajudes urgents per fer front a la temporada
Gatims de raïm malmesos per l'onada de calor, en una finca de la Serra d'Almos, a Tivissa | ACN
L’onada de calor ha fet estralls amb la collita de raïm d’enguany. Davant la situació, les denominacions d’origen Terra Alta, Montsant i Priorat s’han reunit amb representants del Departament d’Agricultura, Ramaderia, Pesca i Alimentació (DARP) de la Generalitat de Catalunya per tal de crear un front comú i trobar solucions a les pèrdues. A curt termini, demanen un canvi de model d’assegurances per a la vinya, que actualment cobreix danys a partir del 20% d’afectació del total de l’explotació i reclamen que es puguin cobrir els danys per parcel·la vitícola o per varietat. En aquest sentit, també exigeixen que es valorin més i millor les varietats autòctones, que actualment són menys preuades que les foranies.
Des de les administracions asseguren que és fonamental conèixer en detall les parcel·les afectades i la incidència que ha tingut l’onada de calor en cada productor en particular per tal d’estudiar la possibilitat d’establir mesures d’ajut de cara al viticultor. Així mateix, des del Departament d’Agricultura es demana prudència a l’hora de parlar d’ajudes o solucions, ja que, en molts casos, no es pot establir indemnitzacions per a compensar danys de béns assegurables. Segons ha anunciat la conselleria, un cop conegudes les xifres reals d’afectació, es farà un plantejament a les denominacions d’origen per tal de consensuar els criteris que s’establiran en cas que arribin les ajudes que, tot i que hi ha consciència del caràcter urgent, difícilment arribaran abans de la verema.
Unió de Pagesos se suma a les reclamacions
Segons Unió de Pagesos, els danys arran de l’onada de calor superaran el 30 % de la producció a municipis com La Serra d’Almos, Tivissa, Masroig, Garcia, Móra la nova, Guiamets, Capçanes, Marçà i d’altres de la zona sud del Priorat i la Ribera d’Ebre. A més, asseguren que molts viticultors patiran unes pèrdues importants de producció que dificultaran la viabilitat de les seves explotacions, pel que reclamen mesures concretes i urgents. A més, han anunciat que reclamaran a Agricultura i a la Entidad Estatal de Seguros Agrarios (ENESA) passar el dany per cop de calor de la categoria d’altres adversitats climàtiques a la de riscos excepcionals perquè la valoració del dany pugui ser per parcel·la, així com per millorar el capital garantit màxim del 80% al 90% i adequar el preu assegurable del raïm als preus reals a cadascuna de les Denominacions d’Origen. També instarà als Consells Reguladors a proposar l’adaptació dels preus, de les varietats i dels rendiments base a la realitat de la seva DO, perquè ho traslladin al Departament, i aquest ho presenti a ENESA.
Per fer front a les despeses dels viticultors afectats, el sindicat demanarà també l’adequació dels mòduls de l’IRPF, la moratòria en el pagament de les quotes de la Seguretat Social durant un any, crèdits de circulant de l’Institut Català de Finances a interès zero que facilitin la liquiditat de les explotacions afectades i la prioritat dels titulars afectats en les convocatòries d’ajuts en que el Departament d’Agricultura té competències per establir criteris de priorització. El sindicat, a més a més, sol·licitarà per als afectats la reducció de les quotes dels Consells Reguladors de les denominacions d’origen (DOQ Priorat, DO Montsant, DO Terra Alta, DO Tarragona i DO Catalunya) i també del Consell Català de la Producció Agrària Ecològica.
Etiquetes: DO MontsantDO PrioratDO Terra AltaUnió Pagesos